નવલી નવરાત ચારેય દિશાએથી પૂરજોશથી ઊજવાઈ રહી છે ત્યારે રોજેરોજ સૌને સંગીતના સૂરે અને ઢોલના તાલે નીતનવા ગરબાઓ પર ઝૂમવાનું મન હોય. રૂઢીગત જૂના એટલે પ્રાચિન ગરબાઓ તો મુખ્યત્વે ધીમા અને ફકત તાલીઓના તાલે રમી શકાય એવા હોય છે. જેમાં ઘેરદાર ચણીયાંચોળી અને બલૂન અને ધોતી સ્ટાઈલના બોટમ પેન્ટ્સ પહેરીને ફ્રિ સ્ટાઈલ ગરબા તો ન રમી શકાય. એના માટે તો ઢોલ નહીં જોઈએ ઢ્રમ! ફાસ્ટ બીટ્સમાં વાગતાં વાજિંત્રો અને ઊંચે સાદે ગવાતાં ગીતોની બોલબાલા વધુને વધુ પ્રચલિત થતી જાય છે. ત્યારે સૌ અવનવા સંગીત માટે પ્રયાણ કરે છે બોલિવૂડ સોન્ગ્સ પર. આ ગીતોને તો અર્વાચિન ગરબા પણ ન કહી શકાય કેમ કે એમાં માતાજીની સ્તુતિ નહિવત હોય છે. હોય છે, પ્રેમી યુગલોના દિલડાં ધડકે એવાં ગીતો.